Στην διαδικασία αναγκαστικής εκτέλεσης, ο πιστωτής πρέπει να ακολουθήσει συγκεκριμένα βήματα προκειμένου να μπορέσει να ικανοποιήσει την απαίτησή του μέσω πλειστηριασμού πράγματος που ανήκει στον οφειλέτη ή έχει δοθεί προς εξασφάλιση από τρίτο πρόσωπο για λογαριασμό του οφειλέτη (π.χ. ακινήτου). Αρχικά, πρέπει να επιδώσει επιταγή προς πληρωμή, με την οποία να ζητά την εξόφληση του ποσού που χρωστάει ο οφειλέτης, και αν εκείνος δεν καταβάλει, να προχωρήσει σε κατάσχεση. Ο οφειλέτης, εφόσον διαφωνεί με την απαίτηση, ή εντοπίζει διαδικαστικά σφάλματα στην εκτελεστική διαδικασία, μπορεί να ασκήσει το ένδικο βοήθημα της ανακοπής του ά. 933 του ΚΠολΔ εντός συγκεκριμένων, σύντομων προθεσμιών, που προβλέπει ο νόμος. Για τον λόγο αυτό, στην περίπτωση που δανειστής στραφεί κατά του οφειλέτη διεκδικώντας την καταβολή των οφειλομένων, ο τελευταίος πρέπει να αναζητήσει άμεσα νομική βοήθεια.